Muizenberg-brand: Inwoners versoek om watergebruik te verminderAndrea Nixon (3 Maart 2015) Foto: http://picoftheweek.andynix.co.za/ Die brand in Kaapstad woed steeds sedert Sondagoggend voort. Die stad Kaapstad het inwoners aan die Kaapse Skiereiland wat nie deur die brand geraak word nie, versoek om watergebruik tot ŉ minimum te beperk. “Dit sal verseker dat wateropgaardamme beheerbare bedryfsvlakke behou,” lui ŉ verklaring. “Dit sal ook ŉ doeltreffende watertoevoer aan nooddiensspanne verseker.” Inwoners naby Chapmanspiekrylaan is Dinsdagaand ontruim, insluitend die Chapmanspiekhotel. Daar was geen ontruimings in Tokai nie en die brand by Constantia Nek is ook onder beheer gebring. Die brand by Zwaanswykweg is ook onder beheer gebring danksy die grondspanne. Die brand woed egter steeds voort in Muizenberg, Clovelly, Lakeside, Houtbaai en Kirstenbosch. Verskeie paaie, insluitend Chapmanspiekrylaan, bly gesluit vir verkeer. Intussen het die organiseerders van die Cape Town Cycle Tour (beter bekend as die Argus-fietsrytoer) gesê hulle sal Woensdag ŉ finale besluit maak oor die roete van dié fietsrywedren wat Sondag plaasvind. Hulle het glo alternatiewe roetes wat gebruik kan word. Klik hier om meer te lees. Alle besonderhede en spesifieke behoeftes vir die brandbestryders is hier en hier beskikbaar. VWS het versoek dat die publiek met die beheersentrum in verbinding sal tree om te hoor wat presies benodig word om verligting te bied aan die brandbestryders. Skakel 021 689 7438 om met die beheersentrum in verbinding te tree. Die brand het Sondagoggend omstreeks 02:00 net bo Boyesrylaan in Muizenberg uitgebreek. Volgens EWN is minstens 13 huise reeds in die brand beskadig. Een brandbestryder is in die hospitaal opgeneem vir brandwonde en 52 bejaardes is vir rookinaseming behandel. Lees alle vorige berigte oor die bergbrand op Maroela Media. Die gebruiker I’m Anon het die volgende video op YouTube gelaai oor die brand in Tokai: http://youtu.be/mHkpQHO-9×0